ג'וליאן אסאנג'

ביוגרפיה

אסאנג' נולד בטאונסוויל, קווינסלנד לכריסטין, אמנית חזותית וג'ון, בנאי ופציפיסט. הזוג נפרד בטרם אסאנג' נולד. כשהיה בן שנה, אמו נישאה לריצ'רד ברט אסאנג', שחקן שהיה בבעלותו תיאטרון קטן. הזוג התגרש ב-1979. לאחר מכן כריסטין החלה לצאת עם ליף מינל, אשר היה חבר בכת האוסטרלית "המשפחה". לזוג נולד בן והם נפרדו ב-1982. אסאנג' נדד רבות בילדות וגר בלמעלה מ-30 ערים באוסטרליה. כאשר היה נער עבר עם אמו ואחיו למחצה למלבורן. ב-1994 החל אסאנג' ללמוד פיזיקה, מתמטיקה, ותכנות מחשבים באוניברסיטת קווינסלנד אך פרש באמצע. ב-2003, שב ללמוד באוניברסיטת מלבורן אך שוב לא סיים את לימודיו.
אסאנג' נהג להתגורר במספר מדינות ותיאר בפני כתבים כיצד הוא כל הזמן נע ממקום למקום. הוא נהג לערוך הופעות פומביות ובלתי צפויות בנושא חופש העיתונות, צנזורה ועיתונאות חוקרת.

ויקיליקס

אסאנג' ייסד את "ויקיליקס" בשנת 2006 ושימש חבר בוועדה המייעצת לאתר. בתוקף תפקידו משך אסאנג' תשומת לב רבה כמי שהפיץ מסמכים מסווגים שמתארים את מעורבות ארצות הברית במלחמות בעיראק ובאפגניסטן, כמו גם פרסום ההדלפות של המברקים הדיפלומטיים האמריקאיים בנובמבר 2010.
אסאנג' זכה במספר פרסי הצטיינות עיתונאיים על עבודתו באתר ויקיליקס.
בשנת 2013, יצא הסרט "הרשות החמישית" המתאר את סיפורו של ג'וליאן אסאנג' ואתר ההדלפות "ויקיליקס" ואת מעורבות ארצות הברית במלחמות בעיראק ובאפגניסטן.
בשנת 2014 יצא לאור ספרו "When Google Met Wikileaks", העוסק בפגישתו ביוני 2011 עם אריק שמידט, שפרש מתפקיד מנכ"ל גוגל.

הסתבכויות עם החוק

ב-1987, החל אסאנג' לפרוץ למחשבים תחת הכינוי "מנדקס". לאחר מכן הוא הצטרף לשני פורצים נוספים והם קראו לעצמם "חתרנים בינלאומיים". באותה תקופה הוא פרץ לפנטגון, מחלקת ההגנה של ארצות הברית, צי ארצות הברית, נאס"א, לוקהיד מרטין, מוטורולה, פנסוניק, האוניברסיטה הלאומית של אוסטרליה, אוניברסיטת סטנפורד ועוד.
בספטמבר 1991, נתפס כאשר פרץ לתאגיד התקשורת הקנדי, נורטל. המשטרה הפדרלית של אוסטרליה ציתתה לקו הטלפון שלו (הוא השתמש במודם) והוא הואשם בשימוש ב-31 חשבונות שדרכם הוא פרץ. הוא נקנס ב-2,100$ ושוחרר על התנהגות טובה, עקב כך שלא הייתה לו כוונת זדון.
ב-8 בדצמבר 2010 הוא הסגיר את עצמו לסקוטלנד יארד, כשבוע לאחר שהוצא נגדו צו מעצר בינלאומי על ידי האינטרפול, לאחר ששתי נשים הגישו נגדו תלונה על אונס בשוודיה. הוא שוחרר בערבות, ולאחר כשנה וחצי במעצר בית, ב-2012, פסק בית המשפט העליון בממלכה המאוחדת כי יש להסגירו לשוודיה.
ב-19 ביוני 2012 הסתגר אסאנג' בשגרירות אקוודור בבריטניה. באוגוסט 2012, לאחר שגורמי ממשל בריטיים איימו לפרוץ למתחם השגרירות כדי לתפסו, הודיעה אקוודור כי היא מעניקה לו מקלט מדיני. הענקת המקלט מנעה ממשטרת בריטניה לעצור את אסאנג' כל עוד שהה במתחם השגרירות. אסאנג' נאם לציבור ולאמצעי תקשורת ממרפסת השגרירות, וקרא לנשיא ארצות הברית ברק אובמה להפסיק את ציד המכשפות נגד ויקיליקס. מחלקת המשפטים של ארצות הברית אכן פתחה בהליכים פליליים נגד אסאנג' בשל הדלפות "ויקיליקס".
ב-11 באפריל 2019, ממשלו של לנין מורנו, נשיא אקוודור מאז 2017, סירב להמשיך לספק לאסאנג' מקלט, והוא נעצר על ידי משטרת בריטניה בשגרירות. ב-1 במאי גזר עליו בית משפט בריטי עונש מאסר של 50 שבועות, על ששבע שנים קודם לכן הפר את תנאי שחררו בערבות כשנמלט לשגרירות אקוודור. שוודיה ביקשה את הסגרתו בגין החשד באונס.

חייו האישיים

ב-1989 נישא אסאנג' לאישה בשם טרסה ונולד להם בן בשם דניאל, אשר עובד היום כמעצב תוכנה. לאחר פרידתם, החלו הריבים על משמורת על הילד, בעיקר עקב זאת שאסאנג' היה המטפל העיקרי שלו בילדות. כיום דניאל מתגורר עם אמו בצרפת. אסאנג' פנה לנשיא צרפת, פרנסואה הולנד במכתב פתוח שבו הוא מבקש להגן עליהם היות שהם מקבלים הטרדות ואיומים לחייהם, והדבר מאלץ אותם לשנות רבות את זהותם.